b'\n_START_ARTICLE_\nKommunalreformen (2007)\n_START_PARAGRAPH_\nKommunalreformen (ogs\xc3\xa5 benevnt som Strukturreformen) var en stor endring i administrasjonen av Danmark. Reformen ble vedtatt i juni 2005 og 1. januar 2007 ble 270 kommuner sammensl\xc3\xa5tt eller videref\xc3\xb8rt i 98 nye kommuner. Den nye \xc2\xabidealkommunen\xc2\xbb har if\xc3\xb8lge partiene bak reformen minst 30\xc2\xa0000 innbyggere. Samtidig ble 13 amt erstattet av 5 nye regioner._NEWLINE_Ved denne reformen falt alle amtsfunksjoner bort \xe2\x80\x93 ogs\xc3\xa5 for K\xc3\xb8benhavn, Frederiksberg og Bornholm._NEWLINE_Ved reformen i 2007 oppnevnte forlikspartiene \xe2\x80\x93 Venstre, Konservative og Dansk Folkeparti \xe2\x80\x93 en egen oppmann som skulle unders\xc3\xb8ke tvistesaker eller protester ute i kommunene, og som kunne foresl\xc3\xa5 lokale folkeavstemninger eller tvangstiltak._NEWLINE_Kommunene kunne til en viss grad unng\xc3\xa5 sammensl\xc3\xa5ing dersom de inngikk vidtg\xc3\xa5ende samarbeidsavtaler med en eller flere nabokommuner. Mindre \xc3\xb8yer som \xc3\xb8nsket \xc3\xa5 forbli en separat kommune inngikk ofte spesielle \xc3\xb8y-samarbeidsavtaler.'